钦定古今图书集成/明伦汇编/闺媛典/第119卷 > 淑昺二寡妇
## 钦定古今图书集成/明伦汇编/闺媛典/第119卷 > 淑昺二寡妇

按杜预《女记》：二寡妇者，淑也，昺也。淑丧夫守寡，兄弟
将嫁之，誓而不许，为书曰：“盖闻君子导人以德，矫俗
以礼，是以烈士有不移之志，贞女无回二之行。淑虽
妇人，窃慕杀身成义，死而后已。夙遘祸罚，丧其所天，
男弱未冠，女幼未笄，是以僶俛求生，将欲长育二子，
上奉祖宗之嗣，下继祖祢之礼，然后觐于黄泉，永无”
惭色。仁兄德弟，既不能励高节于弱志，发明明于暗
昧，许我他人，逼我于上，乃命官人，讼之简书。夫智者
不可惑以事，仁者不可胁以死。晏婴不以白刃临颈，
改正直之辞，梁寡不以毁形之痛，忘执节之义。高山
景行，岂不思齐计？兄弟不能匡我以道，博我以文，虽
曰“既学”，吾谓之未也。